20.01.2015.

**Atbilde uz kandidāta uzdoto jautājumu**

**Jautājums:**

Vēršam Jūsu uzmanību, ka iepriekš Latvijā realizētajiem biroja mēbeļu iepirkumiem tik “drastiski” atlases kritēriji nav tikuši izvirzīti.

Skatīt pielikumā “Gaismas pils” mēbeļu iepirkumu.

Un skatīt VID ēkas Talejas ielā iepirkuma nolikumu <https://www.vid.gov.lv/dokumenti/aktualitates/publiskie%20iepirkumi/2013/marts/11.03%20mebelu%20nolikums%20fm%20vid%202013-015.pdf>

Turklāt abi šie iepirkumi realizēti kā ATKLĀTI konkursi. Komentējot Jūsu atbildi par termiņu, kas nepieciešams mēbeļu uzstādīšanai-esam vērsušies gan pie LU, gan ēkas Jelgavas ielā attīstītāja jau 2014.gada rudenī ar iniciatīvu mēbeļu jautājumu risināšanai. Vēršam Jūsu uzmanību, ka šobrīd konkursa nolikums ir konkurenci ierobežojošs.

**Atbilde:**

Kā jau Pasūtītājs ir norādījis iepriekš, slēgtā konkursa nolikuma 13.punktā ietvertās kvalifikācijas prasības ir noteiktas, ņemot vērā to, kādas spējas ir objektīvi nepieciešamas iepirkuma līguma sekmīgai izpildei. Pasūtītāja ieskatā nebūtu pilnībā korekti salīdzināt dažādu konkursu nosacījumus, neņemot vērā katra iepirkuma priekšmeta izpildes specifiku un līguma izpildes nosacījumus, kā arī faktiskos apstākļus, kādos līgums izpildāms. Vienlaikus Pasūtītājs norāda, ka ir gatavs izvērtēt konkrētu nolikuma prasību korekciju (vai izslēgšanu no nolikuma) nepieciešamību, ja no ieinteresētajiem piegādātājiem tiktu saņemti konkrēti ierosinājumi.

Attiecībā uz noteikto līguma izpildes termiņu Pasūtītājs paskaidro, ka biroja mēbeļu iegāde tiek finansēta no ES struktūrfondiem un Pasūtītājam ir saistošs Eiropas Reģionālās attīstības fonda 3.1.2.1.1.apakšaktivitātes „Augstākās izglītības iestāžu telpu un iekārtu modernizēšana studiju programmu kvalitātes uzlabošanai, tajā skaitā, nodrošinot izglītības programmu apgūšanas iespējas arī personām ar funkcionāliem traucējumiem” projekta „Latvijas Universitātes infrastruktūras modernizācija prioritāro virzienu studiju programmu attīstībai” ieviešanas termiņš, kas beidzas 2015.gada 31.augustā. No minētā izriet, ka piegādēm ir jābūt veiktām un apmaksātām ne vēlāk kā līdz 2015.gada 31.augustam.

Papildus norādām, ka slēgtā konkursā pieteikumu dalībai var iesniegt visi ieinteresētie piegādātāji, kas atbilst nolikuma prasībām, līdz ar to slēgta konkursa nolikums neierobežo kāda konkrēta piegādātāja, kurš atbilst nolikuma prasībām, iespējas iesniegt savu pieteikumu. Kā arī saskaņā ar šo nolikumu visi kandidāti, kas atbildīs kvalifikācijas prasībām, tiks uzaicināti iesniegt tehniskos piedāvajumus.